pt pt eo eo br eo de eo eo eo eo eo eo lt eo de eo eo pt eo eo eo eo eo eo sv lt eo eo nl ceb eo eu es tr eo eo eo eo en eo eu eo eo eo eo eo eo eo eo eo eo es eo eo it eo eo eo eo eo eo ja en eo eo de eo it de es es fr fi es en eo eo en eo eo pt eo eo eo it en eo en es es es eo en sv es eo en eo eo eo it eo it eo eo hbs_lat eo eo pt it eo eo it eo it pt hbs_lat pl eo es eo it pt nb pt eo eo eo eo tr hbs_lat eo pt pt eo it pt pt eo eo pt eo it eo pt eo eo es it eo eo hbs_lat et it eo it pt it it eo eo it eo it id pt pt eo it eo en en nb eo eo eo eo eo eo eo eo eo en eo eo eo eo eo eo eo eo eo eo eo hbs_lat eo eo eo en eo eo eo eo eo eo eo eo eo eo eo eo eo eo eo eo en eo eo eo eo eo eo eo eo eo hbs_lat eo eo eo en eo eo eo eo eo eo eo eo eo ru eo eo eo eo eo eo eo eo eo eo eo eo eo en eo eo eo eo eo eo eo eo eo eo eo en eo eo eo eo eo eo en
Por eldiri la opinion ne serĉu barelon sur bazara placo...
Pri pli interesaj kaj aktualaj eventoj en Litovio. Esperanto-temoj ankaŭ ne estas fremdaj…
La 52-a kongreso de LEA
La 10-an de Decembro, 2016 (Kaunas)
Difina artikolo kaj ĝia uzado
Ni obeu postulojn de la gramatiko
Pli fruaj blogeroj Jul 2016 (2) Mar 2016 (1) Dec 2015 (1) Nov 2015 (1) Oct 2015 (1) Sep 2015 (3) May 2015 (1) Apr 2015 (3) Mar 2015 (1) Jan 2015 (1) Dec 2014 (2) Jun 2014 (1) May 2014 (1) Apr 2014 (1) Mar 2014 (2) Dec 2013 (2) Jul 2013 (1) Jan 2013 (3) Dec 2012 (2) May 2012 (1) Apr 2012 (2) Jan 2012 (5) Dec 2011 (8) Sep 2011 (1) Jun 2011 (1) May 2011 (1) Apr 2011 (2) Mar 2011 (4) Feb 2011 (2) Jan 2011 (3) Dec 2010 (5) Nov 2010 (5) Oct 2010 (8) Sep 2010 (5) Aug 2010 (10) Jul 2010 (8) Jun 2010 (11) May 2010 (10) Apr 2010 (10) Mar 2010 (11) Feb 2010 (8) Jan 2010 (10) Dec 2009 (9) Nov 2009 (8) Oct 2009 (10) Sep 2009 (10) Aug 2009 (11) Jul 2009 (14) Jun 2009 (5) Oct 2008 (2)
elstaruloj de la jaro (7)
Showing posts with label Vilnius. Show all posts
La 6an de septembro 2015 unuafoje eksonoris Vilna kariljono, instalita en turo de Vilna dominikana preĝejo de Sanktaj Apostoloj Filipo kaj Jakobo. Ĝi malfermis la 5an Festivalon de Sankta Jakobo.
En ĝia unua koncerto ludis la plej famaj litovaj kariljonistoj Giedrius KUPREVIČIUS kaj Julius VILNONIS.
Vilna kariljono estas la plej granda en Baltiaj landoj kaj unu el la plej modernaj en la mondo. La unika instrumento havas 61 diverspezajn sonorilojn. La plej malgranda pezas 8 kg kaj la plej granda – 3360 kg.
Per ĉi tiu instrumento oni povas ludi ne nur sakralajn muzikaĵojn. La kariljono ebligas la muzikadon ekde komponaĵoj ĵazaj ĝis tiuj de klasika muziko.  Oni pensas kariljoni dum festoj religiaj, ŝtataj, historiaj kaj ĉefurbaj.
La sonoriloj estis venigitaj en la ĉefurbon junie. Ilin muldis la mondfama Reĝa Sonorilmuldejo Royal Eijlsbouts en Nederlanda urbo Asten.
En Litovio estas ankoraŭ du kariljonoj: la 32-sonorila en Kaunas (instalita en 1937 en  turo de Milita Muzeo de Vytautas la Granda) kaj la 48-sonorila en Klaipėda (instalita en 2006 en turo de la ĉefpoŝtejo).
Publikigis Ganto je la 17:19 0 komentarioj
Ŝlosilaj vortoj: arto, kulturo, muziko, Vilnius
La ĉefurba magistrato ne diskutos pri L. Kaczynski-strato almenaŭ 5 jarojn
Ĉefurbaj politikistoj printempe pugnofrapadis la bruston promesante, ke urba strato estos nomita je nomo de  Lech Kaczynski, la tragike pereinta estro de la najbara ŝtato. Tamen nun ili ŝanĝis la opinion.
En plej proksima tempo Kaczynski-strato ne aperos en Vilnius, kvankam ankoraŭ aprile post la aviadila katastrofo en Rusio, dum kiu pereis la Pollanda prezidento, la politikistoj urĝis unu la alian honori la prezidenton. Jam estis elektita strato en la urba centro inter Sirvydo-strato kaj Gedimino-avenuo.
Membro de magistrata Komisiono por Nomoj, Monumentoj kaj Memortabuloj Juras Požela diris, ke la komisono sekvas konsideron, ke stratoj estas titolataj je nomo de iu fama homo ne pli frue ol kvin jaroj post lia morto. Do, dum proksima tempo la komisiono eĉ ne planas reveni al ĉi tiu demando.
Kvankam tio estas la ĉefa*  kialo,  J. Požela ne kaŝis, ke estis ankaŭ aliaj malhelpoj por aperi de L. Kaczynski-strato de en Vilnius.
Okazas, membroj de la magistrato ne scias, kiel regule skribi nomon de tia strato, tial printempe ili decidis reveni al pridiskutado de ĉi tiu demando post unu monato. Tamen somere ĝin oni tute forgesis.
Iuj politikistoj opiniis, ke oni devus konsideri aŭtentikan skribadon de la familinomo, la aliaj asertis, ke oni devas ĝin litovigi. Eĉ ne estis trovita konsento kiel oni asimilu familinomon de Pollanda ŝtatprezidento: Kačinskis aŭ Kačynskis.
Pollanda ambasadoro en Litovio Janusz Skolimowski diris, ke familinomon de prezidento Lech Kaczynski  oni devus skribi origine, "ĉar kontraŭe  tio ne estus komprenata en Pollando".
Laŭ Leĝo de la Ŝtata Lingvo  nelitovaj personaj nomoj en publikaj surskriboj devas esti asimilitaj.
La 8an de aprilo 2010 prezidento Lech Kaczynski gastis en Litovio kun oficiala vizito. Tio estis lia lasta vizito.
Kaj matene de ĉi tiu tago Sejmo malakceptis proponon de la registaro legitimi originan  skribadon de familinomoj en litovaj pasportoj, t.e. permesi skribadon de originaj nomoj per latinlingvaj skribsignoj. Tiam Lech Kaczynski diris, ke li estas mirigita de tia decido.
* Verŝajne ĉi tiun principon la magistrato aplikas unuafoje. Almenaŭ por Johano Paŭlo la Dua ĝin oni ne konsideris: placo de Johano Paŭlo la Dua (Jono Pauliaus II aikštė) aperis en Vilnius en la jaro de morto de la papo (2005).
Publikigis Ganto je la 16:47 2 komentarioj
En Vilnius estas inaŭgurita Tibeto-skvaro
Post diversaj subtenaj aranĝoj, longdaŭraj diskutoj en komisionoj kaj komitatoj de Vilna magistrato, finfine en Vilnius estas Tibeto-skvaro.
La 15an de junio en Vilna malnovurba distrikto Užupis estis inaŭgurita Tibeto-skvaro.
Dum la ceremonio estis malkovrita monumenta plateto pri Tibeto skvaro, sonis Tibeta gonga muziko. En la solenaĵo partoprenis ĉirkaŭ 200 vilnanoj.
Kiel diras la iniciatintoj, legitimado de la skvaro kun nomo Tibeto estas unika honorigo de ĉi tiu kulturo kaj religio, kaj solidareco de litova nacio kun tibetana nacio.
En la aranĝo partoprenis reprezentanto de Lia Sankteco Dalai-Lamao la 14a en Norda Eŭropo, Pollando kaj Baltiaj landoj Thubten Samdup.
Dankante por la decido, akceptita "dum la tempoj, kiam neniu deziras malpaciĝi kun Ĉinio", li dankis al ĉiuj kolektiĝintoj por subteni Tibeton kaj donacis al aŭtorino de la skvar-ideo Rūta Norkutė kaj Vilna vicurbestro Gintautas Babravičius  tradiciajn belajn tibetanajn ŝaletojn, kiuj simbolas sincerajn korojn kaj la plej bonajn bondezirojn.
La ambasadoro certigis, ke dum proksimaj du-tri jaroj Lia Sankteco Dalai-Lamao trovos tempon por la tria vizito al Litovio.
Laŭ vortoj de la reprezentanto de la spirita aŭtoritato, nuntempe situacio en Tibeto kaj stato de tibetanoj mem estas kriza. La subpremo fortiĝas, Ĉinio estas vere granda potenco en la mondo kaj apenaŭ ekzistas la ŝtato, kiu kuraĝus malkaŝe diri, kion ĝi pensas pri Ĉinia politiko en Tibeto.
"En ĉi tiuj precipe komplikaj cirkonstancoj via decido titoli ĉi tiun belan kaj hejmece komfortan lokon de Vilnius je nomo Tibeto sendube atingos la orelojn de tibetanoj. Ili neniam forgesos tion, kion vi faris pro Tibeto", –substrekis la ambasadoro.
Litovio pri "Tibeta demando" konsideras ĝeneralan pozicion de Eŭropa Unio (EU), kies esenco estas politiko de "unu Ĉinio" baziĝanta sur principo de agnosko de teritoria unueco. Tamen Litovio kune kun aliaj EU-landoj  estas por dialogo inter Ĉinia potenco kaj Dalai-Lamao, por paca reguligo de interrilatoj, aspirante kreivan solvon kaj samtempe estimante kulturon, religion kaj identecon de Tibeto.
Projekton pri Tibeto-skvaro en fino 2008 iniciatis de Subtena Grupo de Tibeta Libero. La iniciaton, kiu elvokis multajn diskutojn inter politikistoj, dekomence subtenis komunumo de Užupis, Komisiono de UNESCO en Litovio, Interparlamenta Tibeta Grupo,  Fonduso de Kulturo por Subtenado de Tibeto, Centro pri Verkada Heredo de Jurga Ivanauskaitė, Lietuvos Sąjūdis, kulturaj kaj sociaj agantoj.
Ankaŭ Kaŭna magistrato antaŭnelonge decidis doni nomon Tibeto al iu urba placo.
Publikigis Ganto je la 23:09 0 komentarioj
Ŝlosilaj vortoj: kulturo, Vilnius
Ministerio Fluxus komencas laboron
Je imitita incendio, sinprezento de homo grimpanta sur muroj kaj bonhumoraj saksofonaj melodioj vendrede en Vilnius komencis laboron improvizita Ministerio Fluxus [fluksus].
Ĉirkaŭ  la 19an horon pasantoj en Gediminas-avenuo levadis al la ĉielo la okulojn –  blanka fumo leviĝis de sur tegmento de la domo N-ro 27. Apude staris fajrobrigada aŭtomobilo kaj ambaŭflanke de la strato ariĝis dekoj da homoj.  Ĉe la enirejo de la konstruaĵo ludis saksofonistoj, kaj kolektiĝintaj ĉe la konstruaĵo aŭskultis la muzikon kaj preskaŭ en ĉiuj vizaĝoj lumis ridetoj. Super la "brulanta" tegmento leviĝis la flago, sur kies blanka fono orgojlis ruĝa surskribo Fluxus.
Tamen zorgoplenaj kaj mirigitaj vizaĝoj baldaŭ sereniĝadis ekvidinte imponan surskribon sur muro de la konstruaĵo: "Ministerio Fluxus".  Multaj haltis kaj restis por spekti plu – ja ne ĉiutage oni povas ekvididi tian eksterordinaran vidindaĵon: densan blankan fumon eliĝanta de sur tegmento de konstruaĵo kaj samurbanojn trankvile rigardantaj la incendion kaj aŭkultantaj vivan muzikon. La fumo disiĝis kaj la flago Fluxus estis hisita. Protektanto de la projekto eksa urbestro kaj eksa parlamentano Artūras Zuokas mansvingis de sur la tegmento al la spektantoj. Poste la kolektiĝintoj ekvidis, kiel laŭ muro descendas homo. Li kvazaŭ "iris" sur la muro. Kiam la akrobato atingis la teron, aplaŭdego inundis spacon ĉirkau la konstruaĵo.
Tiel eksa Ministerio pri la Sano iĝis Ministerio Fluxus. Eksan funkciulan fortikaĵon almenaŭ por unu jaro "okupis" artistoj. En ĉi tiu ege malzorgata konstruaĵo kun multaj kabinetoj, artistoj povos verki kaj laŭbezone, kiam okazos specialaj aranĝoj, eĉ loĝi provizore.
Ministerio Fluxus estos malferma al ĉiuj artistoj de la mondo. Ĉi tie okazos diversaj kulturaj aranĝoj, koncertoj, funkcios ekspozicioj.
En Ministerio Fluxus jam lokiĝis preskaŭ 200 artistoj reprezentantaj diversajn ĝenrojn. La konstruaĵon ordigis ĉiuj kune: elportis balaaĵojn, purigis, enportis meblojn, instalaĵojn kaj lokiĝis. Ĉiu artisto povas beligi sian spacon laŭguste mem. Kiel diris Artūras Zuokas, ĉi tie validas principo de balo kun kunportitaj regalaĵoj.
Pliaj fotoj ĉi tie.
Logotipo de Ministerio Fluxus prenita el paĝo de Ministerio Fluxus en sociala retejo Facebook.
Fluxus (el la latina flux – fluado) estas en la 7a jardeko de 20a jc. fondiĝinta internacia movado de artistoj, komponistoj, arkitektoj kaj dezajnistoj, kiu eksperimentis kaj serĉis eblecojn unuigi diversajn artajn teknikojn kaj branĉojn, serĉis hazardon, aventuron kaj malakceptis heroecon kaj kunligitan kun arto negocon.
Publikigis Ganto je la 00:25 0 komentarioj
Ŝlosilaj vortoj: arto, Vilnius
Popolo amas Litovion de Justinas Marcinkevičius
Poeto Justinas Marcinkevičius, neoficiale titolata patriarko de la landa poezio kaj eĉ de la tuta kulturo la 10an de marto ĝisatendis la 80-jaran jubileon. La jubileaj aranĝoj en Litovio daŭris pli ol unu semajnon.
Se demandi, kun kio asociiĝas nomo Justinas Marcinkevičius, verŝajne multoj respondus: kun liaj dramoj Mindaugas, Mažvydas, Katedralo. Ĉi tiuj dramoj ne nur plenumis gravan historian rolon dum kelkaj jaroj antaŭ rekreo de sendependeco de Litovio, sed ankaŭ iĝis simbolo de spirita  renaskiĝo de litova nacio. Justinas Marcinkevičius kvazaŭ blanka kronikisto fiksas en siaj verkoj ankaŭ aktualaĵojn de Litovio: la renaskiĝa periodo kun Sąjūdis, la Baltia Vojo, deklaro de a Sendependeco kaj maltrankvilaj tagoj, kiam libero de Litovio pendis kvazaŭ sur la haro...
La poeton gratulis, dankis kaj bondeziris al li ŝtatprezidento Dalia Grybauskaitė, prezidanto de Sejmo Irena Degutienė.
Vilnanoj renkontiĝis kun la poeto en Klubo de Verkistoj. Ĉi tie funkciis granda fotoekspozicio dediĉita al J. Marcinkevičius. Fotistino Ona Pajėdaitė en la fotoj fiksis preskaŭ tutan vivon de la poeto. Tamen neniu povis tiujn fotojn ekvidi. En la salono estis tiel multe da homoj, ke eĉ J. Marcinkevčius mem apenaŭ povis penetri en la salonon… Homoj sidis triope sur du seĝoj, ili sidis sur fenestrobretoj,  sur la planko, ili plenŝtopis la koridoron. Kvazaŭ dum la plej grandaj religiaj festoj, aŭ dum tiuj tagoj en la Katedrala placo, kiam la popolo skandis la vorton Lie-tu-va… (Litovio) el dramo Mažvydas.
La poeto konfesis en la vespero: Dum la tuta mia verkista vivo mi ne havis alian temon. Mia temo estas Litovio.
Homoj kaptadis ĉiun lian vorton. Ŝajnas, la popolo amas Litovion de versoj de la poeto pli ol tiun, en kiu ni vivas insultante la regpotencon… Ŝajnas, al homoj  necesas konfirmo de la espero, ke Litovio de J. Marcinkevičius ankoraŭ ekzistas…
Publikigis Ganto je la 01:25 0 komentarioj
Ŝlosilaj vortoj: kulturo, poezio, Vilnius
Kia sorto atendas skulptaĵojn de la Verda ponto?
Ekde 1952 sur  la Verda  ponto (Žaliasis tiltas) en Vinius staras kvar gisaj skulptaĵaj grupoj: Agrikulturo (skulptistoj Petras Vaivada, Bernardas Bučas), Industrio kaj konstruado (Bronius Vyšniauskas, Napoleonas Petrulis), Studanta junularo (Juozas Mikėnas, Juozas Kėdainis) kaj En gardo de la paco (Bronius Pundzius). Ili enkorpigas simbolojn de soveta ideologio, angulŝtonajn sociajn grupojn: terkultivistojn, laboristojn, sciencistojn kaj armeon.
Nuntempa stato de la skulptaĵoj estas priplorinda. Ekspertizistoj konstatis, ke la skulptaĵojn oni devas urĝe renovigi: fortigi kaj renovigi juntojn, veldi aperintajn fendetojn. Pasintjare Vilna magistrato intencis aŭtune komenci restaŭradon de la skulptaĵoj, tamen la krizo devigis ŝanĝi la planojn. Al intencoj de litovaj restaŭristoj provizore depreni la skulptaĵojn por ilia restaŭrado reagis Rusia ambasadoro en Litovio Vladimir Ĉĥikvadze. Li aludis pri ebla helpo de Rusiaj fakuloj. En Moskvo laboras multaj kompetentuloj, kiuj scias subtilaĵojn de tiutempaj skulptaĵoj. En Vilnius venis Rusiaj specialistoj, ili esplorrigardis la skulptaĵojn, konatiĝis kun konkludoj de litovaj kolegoj.
Vilna magistrato ricevis proponon de Moskva urbestrejo: Konsiderante, ke proksimiĝas jubilea 65-jara datreveno de la Venko en la Granda Patrolanda Milito,  Moskva urbestro aprobis proponon de Komitato pri Moskva Kultura Heredaĵo restaŭri la monumenton el bonfaradaj rimedoj. Jam estas atingita anticipa interkonsento kun kelkaj kompanioj pro financado de ĉi tiuj laboroj.
Administracio de Moskvo  informis, ke jam estas plenumitaj esploroj de la skulptaĵoj kaj preparitaj teknologiaj rekomendaĵoj kaj metodaroj de estontaj laboroj.
Vilna vicurbestro Romas Adomavičius opinias, ke indas akcepti la helpon de Moskvo, tamen urbestro Vilius Navickas diris kategorian Ne!. La publikigita deklaro citas la urbestron, ke la urba magistrato renovigos la skulptaĵojn per propraj fortoj, kiam venos por tio konvena tempo.
Respondeculoj por Protektado de Kulturaj Monumentoj oficiale nenion scias pri deziro de Moskvo restaŭri la sovetajn skulptaĵojn. Ili asertas, ke moskvanoj alfrontus la obstaklon, ĉar la restaŭristo devas esti atestita en Litovio.
Disputoj pri la skulptaĵoj sur la Verda ponto fojfoje renoviĝas en Litovio. Iuj homoj, sociaj organizaĵoj postulas depreni la skulptaĵojn kaj transdoni al parko Grūtas, kie estas eksponataj sovetaj monumentoj. Aliaj diras, ke la skulptaĵoj havas valoron artan kaj historian, kaj ili devas resti sur la ponto. La Verda ponto kun ĉiuj ĝiaj atributoj estas enskribita en Liston de Kulturaj Monumentoj de Litova Respubliko.
Tre populara en Litovio katolika pastro el urbeto Paberžė, kapuceno Patro Stanislovas (Algirdas Mykolas Dobrovolskis, 1918 – 2005)  siatempe skribis leteron al tiama urbestro (estonta ŝtatprezidento) Rolandas Paksas, ke li ne aŭdacu renversi la statuojn de la Verda ponto. Aliokaze, – promesis Patro Stanislovas, – mi venos mem al Vilnius kaj metos florojn sur iliaj lokoj. Oni renversu nek la statuon de la kolĥozanino, nek des pli tiun de la soldato, ĉar li estingis la fornojn en Aŭŝvico.
Kelkfoje la skulptaĵoj de soldatoj estis malhonorigitaj per surverŝita farbo kaj diversaj ofendaj surskriboj.
Ĉu ne okazos tiel: la skulptaĵoj estos deprenitaj de la ponto kvazaŭ por la restaŭrado kaj ili ne revenos?...
Publikigis Ganto je la 00:32 0 komentarioj
Ŝlosilaj vortoj: arto, monumentoj, Vilnius
Ĉu estos en Vilna malnovurbo Tibeto-skvaro?
La 6an de februaro en Vilna malnovurba distrikto Užupis (Ĉerivero), en skvareto ĉe strato Malūnų (strato de Muelejoj) okazis kultura aranĝo Ĉi tie estas Tibeto-skvaro, por subteni iniciaton doni al la skvareto nomon de Tibeto.
Kvankam Vilna magistrato ne povas solvi la problemon jam pli ol unu jaron, tamen por komunumo de Užupis kaj iniciatintoj de la ideo ĉi tiu skvareto jam estas Tibeto-skvaro (Tibeto skveras).
Dum la aranĝo estis konstruita glacia stupao – la sankta konstruaĵo en Budhisma kulturo kaj ĝi estis ornamita per diverskoloraj preĝflagetoj. Sur neĝo oni pentris mandalojn, estis kolektataj subskriboj por subtenado de la skvareta ideo.
Per ĉi tiu aranĝo oni intencis atentigi la socion kaj politikistojn pri indiferenteco de Vilna magistrato kaj, povas esti, eĉ ties speciala prokrasto en realigo de projekto pri Tibeto-skvaro. Membroj de neformala grupo por subtenado de Tibeto jam la 19an de decembro 2008 enmanigis la projekton al Vilna magistrato.
En 2001 Tibeta spirita gvidanto Dalai-Lamao gastinte en Litovio, vizitis ankaŭ tiel nomatan Respublikon de Užupis. Al li estis atribuita honornomo de Civitano de Užupis. Ĉi tiu vizito estis naskis ideon tiamaniere eternigi  nomon de Tibeto en Užupis.
Laŭ opinio de la iniciatintoj, ĉi tiu skvaro devus doni pli profundan sencon kaj pli grandan signifon al kultura kaj spirita kunlaborado inter Vilnius kaj Tibeto. Ĝi ankaŭ atentigus la socion al deliktoj de homaj rajtoj en Tibeto.
La 17an de februaro Komitato pri Kulturo, Klerigo, Sporto kaj Junularaj Aferoj ĉe Vilna magistrato aprobis iniciaton fondi Tibeto-skvaron en Užupis. Tamen la afero ne iras glate, ĉar Ĉina ambasadejo aktive esprimas sian negativan pozicion kontraŭ tiu iniciato.
Tiuj, kiuj subtenas ideon de Tibeto-skvaro estas invitataj subskribi peticion Por Tibeto-skvaro en Vilnius.
Publikigis Ganto je la 02:30 0 komentarioj
Ŝlosilaj vortoj: kulturo, Vilnius
Tribunalo reduktis monpunon al fumanto
Junie laŭ decido de Vilna magistrato, polico komencis ĉasadi la fumantojn, kiuj ĵetadas cigaredstumpojn surteren . La kaptitoj devas pagi po 350 lidoj (101,40 EUR). Do, la monpuno sufiĉe granda. La batalojn kontraŭ fumantoj la magistrato komencis en Eŭropa Placo (Europos aikštė), kie troviĝas ĝia sidejo. Dum du ĉas-monatoj estis punitaj 36 fumantoj. Ili devus pagi preskaŭ 6500 Lt. Ili devus, tamen povas esti, ne ĉiuj pagos. Unu vilnano, kiu estis punita je 350-lida monpuno, gajnis juĝproceson. La ĉefurba tribunalo akceptis favoran por li verdikton. Ĝi konstatis, ke cigaredstumpo estanta sur trotuaro ne valoras 350 lidojn kaj la adekvata monpuno devas esti nur kvinopo, t.e. 70 Lt. Tio estas la unua kazo, kiam la juĝo decidis, ke la magistrato punas la fumantojn tro severe.
Ofte en la ĉasado partoprenas ĉaspelistoj, aŭ estas speciale instalataj diversaj obstakloj por ĉasaĵoj (ekzemple, ŝnuroj kun ruĝaj flagetoj dum lupa ĉasado). Do, tiasence la magistrato estas vera ĉasisto, ĉar rubujoj en la urbo katastrofe mankas. Junie en Vilnius estis ĉirkaŭ 1500 rubujoj. Urba areo estas iomete pli granda ol 400 km2. Do, ĉiu rubujo ricevas averaĝe urban areon de 0,27 km2. Aŭ tio egalas al 10 futbalaj stadionoj Žalgiris. Tia estas statistiko. Iomete pli bona situacio estas en la urba centro. Kvankam eĉ en la malnova urboparto trovi la rubujon ne estas facila tasko….
Publikigis Ganto je la 01:10 0 komentarioj
Ŝlosilaj vortoj: ekologio, Vilnius
pli malnovaj blogeroj Hejmen
Subscribe to: Posts (Atom)